સી ઓફ મિલ્ક તરીકે લોકપ્રિય ભારતનો આ એકમાત્ર વોટરફોલ કે જે ગોવા અને કર્ણાટક એમ બે રાજ્યોની સીમા પર સ્થિત છે. ગોવાની મુખ્ય નદી મંડોવી પશ્ચિમ ઘાટમાંથી પસાર થઈને ગોવા અને કર્ણાટકની સીમા પર આવેલા સર્વોચ્ચ શિખરો પરથી ઉતરે છે, અને જે નિર્માણ પામ્યો તે દુધસાગર ફોલ છે. અદમ્ય ઊંચાઈ અને 30 મીટર જેટલી પહોળાઈમાં ફેલાઈને નીચે વિખેરાતાં તેના પાણીનો એકસરખો અવાજ, માત્ર અવાજ નહીં પણ જાણે જંગલની ધડકનો છે. આ વોટરફોલ ન જોયો તો સમજો કે ગોવાનો તમારો પ્રવાસ અધુરો જ છે. વિદેશીઓ તેને બેફિકર થઈને માણે છે, ભરપૂર ફોટોગ્રાફી કરે છે અને વોટરફોલની નીચે ફેલાયેલા ઠંડા પાણીમાં ડોલફિનની જેમ મોજ કરે છે. જ્યારે મોટાભાગના ભારતીય પ્રવાસીઓ તેની મુલાકાત લેવાનું ચૂકી જાય છે, કેમકે ગોવા ગયા પછી જ્યારે દુધસાગર વોટરફોલ પર જવાની વાત આવે છે ત્યારે તેઓનું પહેલું જ સ્ટેટમેન્ટ આવું કંઈક હોય છે...ઓહ! આટલું દુર...એક દિવસ બગડી જશે.